**Cântecul lui Mihai Viteazul**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Auzit-aţi de-un oltean,

De-un oltean, de-un craiovean

Ce nu-i pasă de sultan?

Auzit-aţi de-un viteaz

Care veşnic şede treaz

Cât e ţara la necaz?

Auzit-aţi de un Mihai

Ce sare pe şapte cai

De strigă Stambulul vai?

El e Domnul cel vestit

Care-n lume a venit

Pe luptat şi biruit.

Spună râul cel oltean,

Spună valul dunărean

Şi codrul călugărean

Câte lupte au privit,

Câte oşti au mistuit

Câte oase-au înălbit?

Mulţi ca frunzele de brad,

Ca nisipul de pe vad,

Ca gemetele din iad!

Spună corbii munţilor

Şi fiarele codrilor

Care-a fost nutreţul lor?

Fost-au leşuri tătăreşti

Şi turceşti şi ungureşti

Date-n săbii româneşti!

Alelei! Mihai, Mihai!

Căci de noi milă nu ai,

Să ne scapi de-amar şi vai!